‘Spook-hospitaal’ gaan ‘selfde kos om te herbou’Die Kempton Park-hospitaal. Foto: Emile Van Niekerk‎/Facebook Die Gautengse departement van infrastruktuurontwikkeling meen dit gaan amper dieselfde kos om die Kempton Park-hospitaal oor te bou as wat dit gaan kos om dit op te gradeer. Dit het onlangs aan die lig gekom dat R127 miljoen begroot is om die gebou te sloop. Die hospitaal staan sedert 1997 leeg en meer as R6 miljoen is tot einde verlede jaar bestee aan veiligheidsdienste by die hospitaal. Die hospitaal is bekend as ŉ speelgrond vir vandale en sogenaamde spookjagters. Theo Nkonki, woordvoerder van die provinsiale departement van infrastruktuurontwikkeling, het gesê die moontlikheid om die hospitaal op te gradeer en weer oop te stel is ondersoek. Volgens hom sou dit R1,1 miljard kos om dit te doen terwyl dit sowat R1,3 miljard sal kos om ŉ nuwe hospitaal te bou. Dit sluit egter nie die koste van die sloping in nie. Nkonki het gesê daar sal ŉ omgewingsimpakstudie gedoen word voordat die hospitaal gesloop word. Die departement beplan om die hospitaal in Januarie te begin sloop. Refiloe Nt’sekhe, DA-LPW, het die R127 miljoen wat begroot is om die hospitaal te sloop as ŉ “absolute vermorsing van belastingbetalers se geld” beskryf. Die Kempton Park-hospitaal. Foto: Sabrina Panaino‎/Facebook “Die geld kon eerder gebruik geword het om die gesondheidsorgstelsel op te gradeer.” Nt’sekhe het gesê dit is in onaanvaarbaar dat daar toegelaat is dat die hospitaal agteruitgaan terwyl omliggende inwoners wat van staatshospitale afhanklik is gedwing word om die Tembisa-hospitaal te gebruik. “Die hospitaal is gesluit omdat dit onderbenut is. Dit het sedertdien die prooi van vandale geword en meeste van die toerusting in die hospitaal is gesteel,” het Nt’sekhe gesê. Nt’sekhe het gesê sy gaan opvolgvrae in die Gautengse wetgewer rig om vas te stel wat presies die nuwe planne vir die hospitaal is. Volgens haar is die Tembisa-hospitaal erg oorbevolk en is die nood vir nog ŉ hospitaal in die omgewing groot. “Ons sal die sloopproses streng monitor sowel as die koste daaraan verbonde.”